送劉童子試藝天京
作者：宋蒲壽宬
朝代：宋

paragraphs: 磽磽頭角出羣玉，炯炯瞳人剪秋漪。
神光現作照書月，一覽千古無復遺。
殊科自可獻上國，况能文藝超等夷。
河洛圗書識藴奥，更明爻象通神蓍。
陣分八勢演古法，操弓挾矢動有儀。
眼前大要固如此，有人頭白俱不知。
當今所重不在寶，弓旌聘召方四馳。
豈無古人已成筭，時乖事異難設施。
秋風邊塵浩無際，綸巾羽扇思見之。
終軍棄繻繻尚在，劉晏正字字或欹。
終身願秉清忠節，芳猷可繼大年詩。